TV 2 og NRK bekrefter samtaler med Netflix

Den amerikanske nett-TV og DVD-distributøren Netflix forbereder lansering i Norge.

PÅ NORGES-JAKT: Nett-tv selskapet Netflix er i samtaler med både NRK og TV 2 ifølge Kampanje. Når tjenesten en dag blir tilgjengelig for nordmenn betyr det trolig at både norske og internasjonale serier og filmer vil bli å finne på menyen. Vis mer byoutline Paul Sakuma

Publisert: Oppdatert: 18. juni 2012 14:36 , Publisert: 18. juni 2012 14:21

Netflix startet i 1997 med DVD-utleie i posten. Med årene har selskapet blitt en av de største innen nett-tv.

Hittil har tjenesten kun vært tilgjengelig i USA, Canada og noen få andre land i regionen. Nå ønsker Netflix å erobre verden og Norge er en av landene som skal kapres.

Kampanje skriver mandag at både TV 2 og NRK har bekreftet at de har vært i dialog med Netflix i forbindelse med en lansering i Norge.

Norsk innhold på menyen

Ettersom Netflix nå er i samtaler med både NRK og TV 2 kan det tyde på at selskapet ønsker å tilby norske brukere innhold fra Norge i tillegg til sitt internasjonale innhold.

- Vi har hatt et møte med Netflix. De er interessert i å snakke med alle som har innhold de kan bruke for å bygge opp katalogen. Vi er en del av det markedet, sier NRKs nettsjef Sindre Østgård til Kampanje.

Les også: Tror tradisjonell TV vil bli som fasttelefon

NORSK SUKSESS I USA: Netflixs distribusjon av tv-serien Lilyhammer ble en stor suksess i USA. Nå har selskapet sammen med sine norske partnere bestilt sesong nummer 2. Her er seriens store stjerne, Steven Van Zandt, på et premierearrangement for Lilyhammer i USA i februar. Vis mer byoutline Evan Agostini

Østgård sier videre at han er positiv til utviklingen og at NRKs rolle er viktig.

- Men det er klart det er spennende at Netflix kommer til Norge. Det vil bety nye spennende tilbud for brukerne. Vi er positive til økt mangfold. Når det blir enda mer amerikansk innhold lettere tilgjengelig, blir NRKs innhold og oppdrag bare mer relevant, sier NRKs nettsjef til Kampanje.

TV 2 har også vært i samtaler med Netflix, men kanalen er tilbakeholden med hva de vil si.

- De har presentert sine planer for oss, det er korrekt. Jeg kommer ikke til å gå inn på innholdet i møtet. Vi har møter med veldig mange selskaper til en hver tid og er opptatt av å følge med på det som skjer i markedet, sier Rune Indrøy, kommunikasjonsdirektør i TV 2, til Kampanje.

Introduserte Lillehammer til USA

Netflix ønsker å produsere mer eksklusivt innhold til plattformen sin for å tilegne seg større markedsandeler.

Selskapet valgte suksesserien Lilyhammer som sin første eksklusive serie på det amerikanske markedet. Dette ble en kjempesuksess for selskapet med store seertall og stor medieoppmerksomhet.

Sesong 2 av Lilyhammer er allerede er bestilt og selskapet har opsjoner på ytterligere to sesonger av serien, med Sopranos-stjernen Steven Van Zandt i hovedrollen.

Aktørene kjemper om din gunst

Stadig flere aktører ønsker å kjempe om nordmenns tv-titting på nett. Når Netflix blir tilgjengelig for norske brukere kan det utfordre mange av dagens tilbydere.

I tillegg til tv-kanalenes egne nett-TV løsninger vil Netflix komme i direkte konkurranse med Telenors datterselskap Comoyo.

I september 2011 ble filmleie tilgjengelig for norske brukere av iTunes. Samtidig satser TV 2 sterkt på sin nettløsning Sumo og NRK prøver nå ut sin nye nett-tv løsning som kan brukes både på PC, nettbrett og mobil.

Startet med filmleie per post

Netflix ble startet i 1997 og gjorde stor suksess på filmleie via posten. Netflix revolusjonerte leiemarkedet fordi kundene aldri trengte å levere tilbake filmene i løpet av en dag eller to.

Så lenge man betalte månedsavgiften kunne man beholde filmen til man ville se en ny. Filmene blir levert i postkassen med ferdig frankert returkonvolutt.

Det enkle konseptet slo raskt an og de tradisjonelle filmbutikkene som Blockbuster skjønte raskt at de måtte tilby sine kunder en lignende ordning.

Når bredbånd til privathjem begynte å bre om seg på 2000-tallet lanserte selskapet en nett-tv løsning.

I januar ble Netflix åpnet for kunder i Storbritannia og Irland. Spania skal ifølge selskapet få tilgang i løpet av året.

Netflix distribueres i dag på diverse plattformer. I tillegg til selskapets egen nettside, kan kunder blant annet se på innhold via egne app'er til iPhone, iPad og Android. Netflix kan også sees på Apple TV og spillkonsoller som Microsofts XBOX, Sonys Playstation og Nintendos Wii.

Les også: